I den lille by Stauning syd for Ringkøbing bliver der mæsket, gæret, destilleret, modnet og tappet i en gammel kostald.

Og resultatet er noget så usædvanligt som en dansk whisky, hvis smag er nået hele vejen om på den modsatte side af Jorden.

- Vi får forespørgsler fra USA, Kina, Taiwan, ja, hele verden.

Det fortæller Stauning Whiskys direktør Alex Højrup Munch, der sammen med otte venner kunne præsentere den første flaske danske whisky i 2011.

Læs også : Dansk whisky er så god, at den overhaler amerikansk whisky

Siden er det gået stærkt.

I 2014 vandt vennerne nemlig Europamesterskabet for single malt-whisky under 12 år – dog uden deltagelse af whisky-nationerne Skotland og Irland, der har sin egen titel at slås om – og nu kommer nysgerrige næser og ganer tilhørende såkaldte whiskyturister langvejs fra for at smage den vestjyske whisky.

- Vi har vestkysten, og vi har noget luft, som sætter sig i vores whisky og giver det smag, forklarer Alex Højrup Munch om den store efterspørgsel.